Uusi demokratia
Uusi demokratia (, lyh. ND) on vuonna 1974 perustettu kreikkalainen keskusta-oikeistolainen konservatiivipuolue. Sen perustaja oli Konstantinos Karamanlis. Alun jälkeen Uusi demokratia oli pääosan 1980- ja 1990-lukua oppositiossa. Maaliskuun 2004 vaaleissa se palasi hallitusvastuuseen johdossaan puolueen perustajan veljenpoika Kostas Karamanlis.
Uusi demokratia perustettiin 4. lokakuuta 1974, kaksi kuukautta sen jälkeen kun Konstantinos Karamanlis oli valittu Kreikan ensimmäiseksi sotilasjuntan jälkeiseksi pääministeriksi. Karamanlis oli ollut jo aiemmin pääministerinä vuosina 1955–1963. Uusi demokratia voitti ensimmäiset vaalit, pääasiassa Karamanliksen karisman ansiosta.
Karamanlis halusi Uudesta demokratiasta modernimman edistyksellisemmän oikeistopuolueen kuin ennen vuoden 1967 kaappausta hallinneet, kuten oma "Ethniki Rizospastiki Enosis"insa. Uuden demokratian ideologiaksi määriteltiin radikaali liberalismi, vapaat markkinat ja valtion väliintulo sosiaalisen oikeudenmukaisuuden puolesta.
Uusi demokratia voitti myös vuoden 1977 vaaleissa, vaikka pienemmällä enemmistöllä. Puolueen johdolla Kreikka määritteli uudelleen suhteensa Natoon ja yritti selvittää Kyproksen kriisiä. Karamanlis jäi eläkkeelle 1980. Kreikka ehti vielä liittyä EEC:hen hänen seuraajansa Georgios Rallisin johdolla, ennen kuin Uusi demokratia hävisi Andreas Papandreun sosialistiselle PASOK:lle vuoden 1981 vaaleissa.
Uusi demokratia palasi hallitukseen 1989 koalitiohallituksessa pääministerinä Tzanis Tzannetakis vasemmistoliiton Synaspismos kanssa, johon kuuluivat tuolloin myös kommunistipuolueet, sekä muodosti pian suuren koalitiohallituksen pääministerinä Ksenofon Zolotas (marraskuu 1989 – huhtikuu 1990) sekä muodosti yksin hallituksen huhtikuussa 1990 uusittujen vaalien jälkeen.
Tämän jälkeen Uusi demokratia hävisi kolmet peräkkäiset vaalit 1993, 1996 ja 2000, viimeiset Kostas Karamanlisin johdolla. Vuonna 2000 puolueen ero PASOK:iin oli vain 1,06 %-yksikköä, pienin Kreikan historiassa.
Tammikuussa 2004 Uusi demokratia voitti PASOK:n ja muodosti oikeistohallituksen ensimmäisen kerran yhteentoista vuoteen. Vuoden 2007 vaaleissa puolue menetti asemiaan, mutta sai 41,9 % äänistä ja siten parlamentissa riittävän 152 edustajanpaikkaa 300:sta. Ennenaikaisissa vaaleissa lokakuussa 2009 Uusi demokratia menetti enemmistöpaikkansa parlamentista. PASOK sai 160 paikkaa parlamentista, kun Uusi demokratia jäi vain 91 paikkaan.
Vuoden 2012 toukokuun parlamenttivaaleissa Uusi Demokratia nousi suurimmaksi puolueeksi yhteensä 108 paikalla. Hallituksen muodostaminen osoittautui kuitenkin mahdottomaksi, ja maassa pidettiin uudet vaalit kesäkuussa 2012. Uusi Demokratia tuli vaaleissa ensimmäiseksi 29,7 % äänisaaliilla (129 paikkaa) ja hallitusneuvotteluiden vetovastuu on puolueen puheenjohtajalla.
Antónis Samarás erosi Uuden demokratian puheenjohtajan tehtävistä heinäkuussa 2015, minkä jälkeen puolueen väliaikaiseksi johtajaksi valittiin Vangelis Meimarakis. Uuden demokratian 10. tammikuuta 2016 järjestämässä jäsenäänestyksessä puolueen uudeksi puheenjohtajaksi valittiin Kyriakos Mitsotakis. Valintaa pidettiin yllättävänä, sillä Meimarakisin odotettiin nousevan Uuden demokratian johtoon. Puheenjohtajaksi valittu Mitsotakis lupasi viedä puoluetta lähemmäs keskustaa.
"Lähteet"